**Danas potpisan ugovor o bespovratnim sredstvima iz Europskog socijalnog fonda:**

**Hrvatskom prirodoslovnom društvu i partnerima gotovo 3 milijuna kuna za „Rijeke znanja“ – projekt popularizacije STEM-a**

U utorak, 29. lipnja, u Tehničkom muzeju Nikola Tesla u Zagrebu, **Hrvatsko prirodoslovno društvo** potpisalo je **Ugovor o bespovratnim sredstvima za projekt „Rijeke znanja“** u iznosu **2.904.814,30 HRK**, koja su dodijeljena u okviru poziva „**Jačanje kapaciteta organizacija civilnoga društva za popularizaciju STEM-a**“, koji je raspisao **Europski socijalni fond**.

Ugovor je od strane Hrvatskoga prirodoslovnog društva potpisala predsjednica Društva, **dr. sc. Zrinka Kovarik**, a **Helena Beus** ispred **Ureda za udruge Republike Hrvatske** te **Cvjetana Plavša-Matić** u ime **Nacionalne zaklade za razvoj civilnoga društva**.

Cilj projekta „Rijeke znanja“ je **izgradnja kapaciteta organizacija civilnoga društva za provedbu aktivnosti popularizacije znanosti**, poglavito u području fizike, kemije i zaštite okoliša.

Projektom će se educirati budući popularizatori dok će partnerske organizacije u projektu unaprijediti svoje **vještine u području upravljanja**.

Projekt „Rijeke znanja„ donosi niz **radionica i predavanja**, a posebno će biti zanimljiv **novi trajni postav interaktivnoga sadržaja u karlovačkoj Mješovitoj industrijsko-obrtničkoj školi**, koji će se izraditi tijekom projekta.

Uz nositelja projekta, Hrvatsko prirodoslovno društvo iz Zagreba, u projektu sudjeluju Institut za medicinska istraživanja i medicinu rada, Hrvatsko kemijsko društvo, Udruga za prirodu, okoliš i održivi razvoj Sunce, Udruga Docendo discimus, Tvornica znanosti, Udruga Klikeraj, Udruga za promicanje prirodnih znanosti, Institut Mediterran – Udruga za kulturno i znanstveno proučavanje Mediterana, Hrvatska udruga za informacijsku, komunikacijsku i elektroničku tehnologiju – MIPRO, te karlovačka Mješovita industrijsko-obrtnička škola.

Predsjednica Hrvatskoga prirodoslovnog društva, iza kojeg je više od 135 godina djelovanja i promocije prirodoslovlja, dr. sc. Zrinka Kovarik, ovom je prilikom istaknula: „Ovaj je projekt iznimno značajan za naše Društvo, s obzirom na to da smo krovna nacionalna organizacija s više od 33 organizacije-članice te preko 130 aktivnih članova. Nakon pionirskih projekta kojima smo prirodne znanosti približili djeci i mladima, poput „*E*-škole“, „Znanosti na putu“, „Priroda uživo“, te brojnih drugih, uvjereni smo da će ovaj projekt **uvelike doprinijeti popularizaciji STEM-a** te da će i partneri i korisnici projekta biti zadovoljni planiranim ishodima i aktivnostima koje ćemo realizirati“.

U okviru projekta planirane su i brojne **komunikacijske aktivnosti**, među njima i redovno izvještavanje o napretku projekta putem društvenih mreža, stoga sve novosti pratite na [Facebook stranici projekta „Rijeke znanja“.](https://www.facebook.com/Rijeke-znanja-114256164241084)